《韩木》
宋代·黄补

先生来潮南，先生一时屋。
潮南得先生，潮南千载足。
呜呼潮南俗亦淳，先生遗树今犹存。
春山二月春鸟响，游人树底罗酒尊。
尊残倚树初不语，暗觉山翁泪如雨。
山翁之泪良可怜，我生不及元和前。
元和万事已尘土，惟有嵒边留此树。
树本於人果何识，为是先生手亲植。
先生一去今几秋，嵒头满树春风浮。
风从昨夜何{左忄右刘}慓，俨似当年祛鳄色。
鳄鱼东遁不回头，一带寒江绕郡流。
郡人向晚争归舟，树与江波相对愁。

作者简介：宋兴化军莆田人，字季全，号吾轩。高宗绍兴间进士。为安溪县令。尝游惠州，与陈鹏飞相师友。后教授于乡，及门者数百人。官至高要县尉。有《九经解》、《论语人物志》。